b'\n_START_ARTICLE_\nDe r\xc3\xb8de \xc3\xb8yenbryns oppr\xc3\xb8r\n_START_PARAGRAPH_\nDe r\xc3\xb8de \xc3\xb8yenbryns oppr\xc3\xb8r (tradisjonell kinesisk: \xe8\xb5\xa4\xe7\x9c\x89\xe4\xb9\x8b\xe4\xba\x82, forenklet kinesisk: \xe8\xb5\xa4\xe7\x9c\x89\xe4\xb9\x8b\xe4\xb9\xb1, pinyin: Ch\xc3\xacm\xc3\xa9i Zh\xc4\xab L\xc3\xb9an, fra 18 til 27 e.Kr.) var et bondeoppr\xc3\xb8r ledet av det kinesiske hemmelige selskap \xc2\xabDe r\xc3\xb8de \xc3\xb8yenbryn\xc2\xbb under Han-dynastiet. Det bar dette navnet fordi det medlemmer farvet \xc3\xb8yenbrynene r\xc3\xb8de, antagelig med vannfast henna. I f\xc3\xb8rste del av Han-dynastiets tid ble k\xc3\xa5rene for b\xc3\xb8ndene stadig verre. Mange av fattigb\xc3\xb8ndene organiserte seg i dette hemmelige selskapet, og etter at Guleelven to ganger p\xc3\xa5 kort tid hadde utl\xc3\xb8st \xc3\xb8deleggelser ved \xc3\xa5 finne nye elveutl\xc3\xb8p, og stor n\xc3\xb8d br\xc3\xb8t ut, gjorde de oppr\xc3\xb8r. _NEWLINE_Vidtg\xc3\xa5ende \xc3\xb8deleggelser fulgte. Kamphandlingene fant for det meste sted i det som i dag er provinsene Henan og Shaanxi, men konsekvensene ble f\xc3\xb8lt, eller utnyttet, ogs\xc3\xa5 i Shandong, Gansu, Hubei og Sichuan. Det sistnevnte omr\xc3\xa5det, kalt Shu, var ikke del av oppr\xc3\xb8ret, men s\xc3\xa5 sitt snitt til \xc3\xa5 l\xc3\xb8srive seg fra keisermakten. _NEWLINE_Etter at Wang Mang hadde avsatt den sittende keiser, ble bondeoppr\xc3\xb8ret sl\xc3\xa5tt ned. En allianse av landeiere og tilhengere av Han-dynastiet klarte \xc3\xa5 sl\xc3\xa5 ned oppr\xc3\xb8rene, og gjeninnsette Han-regimet i 25 e.Kr.'